## Pravilnik o izmjenama i dopunama Pravilnika o dozvoljenim ulaganjima i ograničenjima ulaganja otvorenih investicijskih fondova s javnom ponudom

### NN 5/2009 (12.1.2009.), Pravilnik o izmjenama i dopunama Pravilnika o dozvoljenim ulaganjima i ograničenjima ulaganja otvorenih investicijskih fondova s javnom ponudom

HRVATSKA AGENCIJA ZA NADZOR FINANCIJSKIH USLUGA

150

Na temelju odredbi članaka 100. i 101. Zakona o investicijskim fondovima (»Narodne novine, broj 150/05), Hrvatska agencija za nadzor financijskih usluga donijela je na sjednici održanoj 7. siječnja 2009.

PRAVILNIK

O IZMJENAMA I DOPUNAMA PRAVILNIKA O DOZVOLJENIM ULAGANJIMA I OGRANIČENJIMA ULAGANJA OTVORENIH INVESTICIJSKIH FONDOVA S JAVNOM PONUDOM

Članak 1.

U Pravilniku o dozvoljenim ulaganjima i ograničenjima ulaganja otvorenih investicijskih fondova s javnom ponudom (»Narodne novine«, broj 128/07, 32/08, 79/08 i 112/08; dalje: Pravilnik) u cijelom se tekstu riječi: »uređeno javno tržište vrijednosnih papira« zamjenjuju riječima: »uređeno tržište vrijednosnih papira« u odgovarajućem broju i padežu.

Članak 2.

U članku 2. Pravilnika dodaje se stavak 2. koji glasi:

»(2) Uređeno tržište u ovom Pravilniku se definira kao uređeno tržište iz članka 3. stavka 1. točke 20. Zakona o tržištu kapitala (»Narodne novine«, broj 88/08 i 146/08) sa segmentima kako su propisani člankom 308. Zakona o tržištu kapitala.«.

Članak 3.

(1) Članak 5. stavak 1. Pravilnika se mijenja i glasi:

»(1) Fondovi s javnom ponudom kojima upravlja isto društvo za upravljanje ne smiju biti vlasnici ukupno više od 10% dužničkih vrijednosnih papira uvrštenih na uređeno tržište izdanih od strane jednog te istog izdavatelja, pritom uvažavajući da društvo za upravljanje koje upravlja s više fondova može uložiti najviše 20% ukupne neto vrijednosti imovine fondova u sva izdanja jednog te istog izdavatelja.«

(2) U članku 5. Pravilnika dodaje se novi stavak 2. koji glasi:

»(2) Ograničenja iz stavka 1. ovoga članka ne odnose se na dužničke vrijednosne papire čiji je izdavatelj Republika Hrvatska, Hrvatska narodna banka, država članica Europske unije, OECD-a, i nečlanice Europske unije te njihovih središnjih banaka.«

(3) U članku 5. Pravilnika stavci 2. i 3. postaju stavci 3. i 4.

Članak 4.

(1) U članku 10. Pravilnika mijenja se stavak 2. i glasi:

»(2) Društvu za upravljanje zabranjeno je sudjelovanje u kupnji vrijednosnih papira za račun fonda s javnom ponudom u inicijalnim i sekundarnim javnim ponudama ako su izdavatelj, pokrovitelj ili agent izdanja povezane osobe društva za upravljanje u smislu članka 2. Zakona a izdanje vrijednosnih papira je manje od 400 milijuna kuna.«

(2) U članku 10. dodaje se novi stavak 3. koji glasi:

»(3) Ograničenja iz stavka (2) ovog članka ne odnose se na dužničke vrijednosne papire čiji je izdavatelj Republika Hrvatska, Hrvatska narodna banka, država članica Europske unije, OECD-a i nečlanice Europske unije te njihove središnje banke.«

(3) U članku 10. dodaje se novi stavak 4. koji glasi:

»(4) Društvu za upravljanje dozvoljeno je ulaganje imovine fonda u vrijednosne papire iz stavka 2. ovoga članka po isteku roka od dvanaest (12) mjeseci od dana izdanja.«

(4) U članku 10. mijenja se stavak 5. i glasi:

»Društvo za upravljanje dužno je prijaviti Agenciji sve transakcije kupnje ili prodaje vrijednosnih papira na uređenom tržištu putem investicijskog društva ili kreditne institucije ovlaštene za pružanje investicijskih usluga koje je s njim povezana osoba u smislu članka 2. Zakona.«

(5) U članku 10. stavku 6. nakon riječi: »sve uplate« brišu se riječi: »u fond«, te se nakon riječi: »institucionalnog ulagatelja« dodaju riječi: »u dionički ili mješoviti fond«.

(6) U članku 10. stavku 7. nakon riječi: »dužno je« dodaju se riječi: »odmah po zaključenju«.

(7) U članku 10. stavak 3. postaje stavak 5. i riječi: »i 107/07« mijenjaju se riječima: », 107/07 i 146/08)«, te stavci 4., 5., 6. i 7. postaju stavci 6., 7., 8. i 9.

Članak 5.

Ovaj Pravilnik stupa na snagu danom objave u »Narodnim novinama.«

Klasa: 011-02/07-04/41

Urbroj: 326-01-09-7

Zagreb, 7. siječnja 2009.

Predsjednik Uprave
Ante Samodol, v. r.

Pravilnik, NN 5/2009-150